SAPPE ดีด 3% โบรกแนะ “ซื้อ” เป้า 60 บ. จับตายอดส่งออกปีนี้โต 54%
SAPPE ดีด 3% โบรกแนะ “ซื้อ” ราคาเป้าหมาย 60 บ. จับตายอดส่งออกปี 65 โต 54% ดันยอดขายแตะ 3.5 พันลบ. รับอานิสงส์เงินบาทอ่อนค่า
SAPPE ดีด 3% โบรกแนะ “ซื้อ” ราคาเป้าหมาย 60 บ. จับตายอดส่งออกปีนี้โต 54% รับอานิสงส์เงินบาทอ่อนค่า
14 ก.ย. 2565

ผู้สื่อข่าวรายงานว่า วันนี้ (14 ก.ย.65) ราคาหุ้น บริษัท เซ็ปเป้ จำกัด (มหาชน) หรือ SAPPE ณ เวลา 11:09 น. อยู่ที่ระดับ 44.50 บาท บวก 1.50 บาท หรือ 3.49% สูงสุดที่ระดับ 44.50 บาท ต่ำสุดที่ระดับ 42.00 บาท ด้วยมูลค่าการซื้อขาย 27.68 ล้านบาท

บล.เมย์แบงก์ (ประเทศไทย) ระบุในบทวิเคราะห์ (12 ก.ย.65) ยังคงคำแนะนำ “ซื้อ” ราคาเป้าหมาย 60.00 บาท โดย SAPPE เป็นผู้ผลิตเครื่องดื่มชั้นนำของประเทศไทย มียอดขายประมาณ 65% ส่งออกในปี 64 เชื่อว่า SAPPE อยู่ในจุดเปลี่ยนของการเติบโตประมาณกำไรหลักเติบโตในอัตราเร่งแรงในช่วงปี 64-69 เติบโตเฉลี่ย (CAGR) ที่ 22% (เทียบกับ 5% ในช่วงปี 59-64) โดยได้แรงหนุนจาก 1) ความสำเร็จของผลิตภัณฑ์มากมาย เช่น Mogu Mogu ที่ชะงักไปในช่วงโควิด
รวมทั้ง 2) การส่งออกเริ่มกลับมาเติบโตอีกครั้ง โดยยอดขายของการส่งออกมีอัตรากำไรที่ดีกว่ายอดขายในประเทศ คาดว่าสัดส่วนยอดส่งออกจะเพิ่มขึ้นเป็น 84% ในปี 69 เพิ่มขึ้นจาก 65% ในปี 64 เนื่องจากอัตรากำไรขั้นต้นที่สูงกว่าในตลาดส่งออกประเมินกำไรหลักจะโต 22% CAGR จากปี 64-69 เทียบกับ 19% CAGR ของการเติบโตของรายได้ในช่วงเวลาเดียวกัน เนื่องจาก 75% ของยอดขายของปี 65 เป็นยอดขายจากส่งออก SAPPE ได้รับประโยชน์จากการอ่อนค่าของเงินบาท ประมาณการณ์ว่าทุก 1% ที่เงินบาทอ่อนค่า กำไรหลักจะเพิ่มขึ้นประมาณ 1.9%
ทั้งนี้คาดว่ายอดส่งออก SAPPE จะเพิ่มขึ้นอย่างรวดเร็วในปี 65 หรือเติบโต 54% เมื่อเทียบกับงวดเดียวกันของปีก่อน แตะระดับ 3.5 พันล้านบาทจากยอดขายทั้งหมด และในปี 66 เพิ่มขึ้น 21% อยู่ที่ 4.2 พันล้านบาท โดยคาดว่าการส่งออกจะมีสัดส่วน 84% ของรายได้ในปี 69 เพิ่มขึ้นจาก 65% ในปี 64